Rakel Olea Endresen (88) kjempet for Norges frihet under krigen. Nå lurer hun på hvorfor.

Rakel Olea Endresen (88) falt stygt hjemme hos seg selv for tre uker siden. Nå bor hun midlertidig på Myratunet bo- og omsorgssenter i Arendal.

Endresen har hatt tre hjerneslag bare det siste året, i tillegg til kraftige krampeanfall.

Men til tross for at den eldre kvinnen ikke klarer seg selv, har hun ventet på omsorgsbolig i to og et halvt år.

– Ingen bryr seg

– Jeg får angst. Det er utrygt. Jeg er jo den eldste her i blokka, sier Endresen til TV 2 Nyhetene.

Rakel Olea Endresen kjempet for Norges frihet under krigen. Men nå gjør hun seg sine tanker om det å bli gammel i landet hun en gang risikerte livet for:

– Jeg tenker på krigen og hvor bortkastet det var da jeg risikerte livet for landet. Nå er jeg ikke noe verd lenger. Ingen bryr seg, sier Endresen.

– Pengene hjelper ikke

Etter at TV 2 Nyhetene avslørte at over 3000 eldre står på venteliste for å få sykehjemsplass eller omsorgsbolig med heldøgnspleie, bladde regjeringen opp en milliard kroner som en engangsutbetaling til kommunene.

Men flere kommuner sier at pengene ikke vil gå til nye plasser for de eldre.

– Vi trenger påfyll for å få balanse mellom inntekter og utgifter. Disse pengene i seg selv endrer ikke det bildet, sier Harald Danielsen rådmann i Arendal kommune.

Penger fra Frp

Fremskrittspartiet mener miliarden uansett ikke er nok, og foreslo i dag 2,5 milliarder kroner øremerket drift av sykehjemsplasser i sitt alternative statsbudsjett.

– Eldre har vært en salderingspost i alt for mange år. Jens Stoltenberg holder fine festtaler, men lar være å gjøre noe. Vi trenger en kraftig utbygging av eldreomsorgen, og øking av øremerkede midler slik at vi sikrer at det skjer, sier Frp-leder Siv Jensen til TV 2 Nyhetene.